Stadiul de implementare a directivei 28/2009 a parlamentului european şi consiliului într-o serie de state membre ale uniunii europene

ABSTRACT
Controlul consumului de energie în Europa şi intensificarea utilizării energiei din surse regenerabile, împreună cu economiile de energie şi creşterea eficienţei energetice, constituie componente importante ale pachetului de măsuri necesare pentru reducerea emisiilor de gaze cu efect de seră şi pentru respectarea Protocolului de la Kyoto la Convenţia-cadru a Organizaţiei Naţiunilor Unite privind schimbările climatice şi a altor angajamente asumate la nivel comunitar şi internaţional în vederea reducerii emisiilor de gaze cu efect de seră în perspectiva anului 2012. De asemenea, aceşti factori joacă un rol important în promovarea siguranţei în aprovizionarea cu energie, promovarea dezvoltării tehnologice şi a inovaţiei şi oferirea unor oportunităţi de ocupare a forţei de muncă şi de dezvoltare regională, în special în zonele rurale şi în cele izolate
.

În conformitate cu art. 4 alin. (3) din Directiva 2009/28/CE, fiecare stat membru publică şi notifică Comisiei, cu şase luni înainte de data limită pentru elaborarea planului naţional de acţiune în domeniul energiei regenerabile, un document previzional care indică: 

(a) excesul estimat al producţiei sale de energie din surse regenerabile comparat cu traiectoria orientativă, care ar putea fi transferat către alte state membre, în conformitate cu art. 6-11, precum şi potenţialul său estimat pentru proiecte comune, până în 2020; şi

(b) cererea sa estimată de energie din surse regenerabile care trebuie să fie satisfăcută altfel decât prin producţia internă până în 2020.

Potrivit prevederilor art.6 alin (1), statele membre pot prevedea şi conveni asupra unor dispoziţii cu privire la transferul statistic al unei cantităţi specificate de energie din surse regenerabile de la un stat membru către un alt stat membru. Cantitatea transferată este: 

(a) scăzută din cantitatea de energie din surse regenerabile care este luată în considerare pentru măsurarea respectării de către statul membru care efectuează transferul a cerinţelor de la art. 3 alin. (1) şi (2); 
(b) adăugată la cantitatea de energie din surse regenerabile care este luată în considerare pentru măsurarea respectării de către statul membru care acceptă transferul a cerinţelor de la art. 3 alin. (1) şi (2) (...)
 (2) Acordurile menţionate la alin, (1) pot avea o durată de unul sau mai mulţi ani. Acestea sunt notificate Comisiei în termen de cel mult trei luni de la încheierea fiecărui an în care sunt în vigoare. Informaţiile transmise Comisiei includ cantitatea şi preţul energiei respective (...)

Lucrarea face o trecere în revistă succintă a principalelor aspecte noi în domeniul energiei regenerabile, rezultate în urma adoptării Directivei 2009/28/CE, în Austria, Belgia, Franţa, Finlanda, Germania, Olanda şi Marea Britanie.
INTRODUCERE

Energia regenerabilă priveşte acele forme de energie ce sunt produse prin transferul energetic al energiei rezultate din procese naturale regenerabile. Astfel, sunt utilizate energia luminii solare, a vântului, a apelor curgătoare, a valurilor şi mareelor, a unor procese biologice (energie derivată din biomasă: biodiesel, bioetanol şi biogaz), precum şi a căldurii geotermale. 

Deşi investiţiile la nivel global cresc de la an la an pentru utilizarea acestui tip de energie, de la 39 miliarde dolari în anul 2005, la 55 miliarde dolari, în prezent, o serie de experţi apreciază că o cantitate deosebit de mare de energie de acest tip se pierde pentru totdeauna. De exemplu, sursa eoliană disponibilă este evaluată pe scară mondială la 57.000 TWh/an, iar contribuţia energiei eoliene marine este estimată la 25.000 - 30.000 TWh/an. Producţia mondială de electricitate în anul 2000, a fost de 15.000 TWh (ceea ce corespunde unei energii primare consumate de 40.000 TWh), rezultând un randament al ciclurilor termo-mecanice de 30-40%. Teoretic, doar energia de origine eoliană poate acoperi necesarul de electricitate pe glob. 
 Directiva 2009/28/CE impune fiecărui stat membru să adopte un plan de acţiune în domeniul energiei din surse regenerabile. Aceste planuri urmează să stabilească obiectivele naţionale ale statelor membre privind ponderea energiei din surse regenerabile consumată pentru transporturi, energie electrică, încălzire şi răcire în 2020, ţinând seama de efectele altor măsuri de politică privind eficienţa energetică asupra consumului final de energie, măsurile adecvate care trebuie adoptate pentru atingerea respectivelor obiective naţionale globale, inclusiv cooperarea între autorităţile locale, regionale şi naţionale, transferurile statistice sau proiectele comune planificate, strategiile naţionale de dezvoltare a resurselor de biomasă şi de mobilizare a unor noi resurse de biomasă destinate diferitelor utilizări, precum şi măsurile care trebuie luate pentru îndeplinirea cerinţelor art. 13-19 din Directivă.
Directiva 2009/28/EC unifică într-un singur act legislativ prevederi privitoare la energia electrică, termică (încălzire/răcire) şi transport, produsă din surse  regenerabile de energie, obiectivul principal la nivelul UE27 fiind atingerea ţintei de 20% ca pondere a energiei din surse regenerabile de energie în consumul final brut de energie precum şi a ţintei de 10% ca pondere a energiei din surse regenerabile de energie în transport până în anul 2020.
Pentru România, ţinta prevăzută de Directiva 2009/28/EC este la nivelul anului 2020 de 24% ca pondere a energiei din surse regenerabile în consumul final brut de energie, reprezentând o creştere de 6,2% faţă de anul de referinţă 2005.

AUSTRIA

În ultimul deceniu, consumul de energie a crescut constant în Austria. La acest lucru au contribuit toate sectoarele de activitate, care au consumat toate tipurile de energie, cu excepţia celei produse pe bază de cărbune. Consumul final de energie s-a dublat din anul 1970, ajungând la o valoare egală cu 1.106 PJ, în februarie 2005. Consumul este repartizat astfel: 
-  35,85% din energia consumată a fost utilizată pentru transport; 
- 30,44% pentru sistemele de încălzire-răcire şi producere de apă caldă menajeră; 
- 16,2% din energie a fost utilizată de întreprinderile energetice; 
- 17% de către întreprinderile mici şi mijlocii, gospodăriile agricole şi în agricultură.  
Un mix energetic diversificat este folosit în Austria pentru a asigura încălzirea clădirilor cu orice destinaţie, fapt care reflectă o dezvoltare deosebită a cadrului urban. Cu toate acestea, în zonele urbane, principala sursă utilizată este reprezentată de gazele naturale. În zonele rurale, biomasa este mult mai utilizată în comparaţie cu combustibil lichid. Creşteri semnificative pot fi, de asemenea, observate în ceea ce priveşte utilizarea pompelor de căldură, a energiei solare şi geotermale. Statisticile relevă o creştere a consumului de energie prin implementarea sistemelor de încălzire electrică, care funcţionează în regim de circulaţie-încălzire, încălzire radiantă şi utilizarea cazanelor electrice pentru încălzirea apei. O creştere importantă a consumului de energie a fost, de asemenea, observat în ultimii ani, prin instalarea sistemelor de răcire pentru clădiri.

Întreprinderile producătoare de energie sunt incluse în Schema Europeană pentru Comerţul de Emisii (ETS) şi au acces pe piaţa internaţională a carbonului.
Consumul final de energie reprezintă sursele de energie (producţia energetică) care sunt furnizate direct consumatorilor de energie. O parte relativ importantă de energie este necesară în scopul de a obţine energia primară, care este prevăzută în fondul naţional de energie de consum, în acest mod consumul final de energie ajungând la 1.446,5 PJ.

Legea federală privind producţia de electricitate din surse regenerabile are la bază normele impuse de organismele europene pentru protejarea mediului şi limitarea schimbărilor climatice. 

Se urmăresc, în principal, următoarele elemente:

- creşterea producţiei de energie electrică având la bază materie regenerabilă, până la valoarea de referinţă fixată pentru anul 2020;

- utilizarea eficientă a fondurilor publici pentru producţia de energie de acest tip;

-  obţinerea de noi tehnologii pentru limitarea costurilor de producţie;


-  asigurarea securităţii obiectivelor de producţie; 

-die Erzeugung von elektrischer Energie aus erneuerbaren Energieträgern gemäß den Grundsätzen producerea de electricitate din surse de energie regenerabile, în conformitate cu principiile des europäischen Gemeinschaftsrechts, insbesondere der Richtlinie 2003/54/EG über gemeinsa- legislaţiei comunitare privind normele de reglementare a pieţelor interne de energie electrică şi privind producereader Stromerzeugung aus erneuerbaren Energieträger im Elektrizitätsbinnenmarkt zu fördern. de electricitate din surse regenerabile de energie; 

(2) Bis zum Jahr 2015 ist die Neuerrichtung und Erweiterung von Ökostromanlagen in einem sol-- până în anul 2015 se prevede construirea şi extinderea centralelor electrice „verzi”;

 - pentru creşterea producţiei de energie electrică neconvenţională, estimată în anul 2008 la 3.500 GWh, se va urmări sporirea cu 700 MWh a producţiei de energie electrică cu sursă eoliană şi cu 700 MWh a producţiei de energie electrică obţinută cu ajutorul microcentralelor; 

- IMM-urile trebuie să-şi suplimenteze până în anul 2015 producţia de energie electrică verde cu circa 1.750 GWh, din care 700 MWh - energie eoliană, 100 MWh - biomasă;

- operatorii care produc energie electrică neconvenţională (energie eoliană, biomasă) trebuie să îndeplinească o serie de condiţii legate de sursele de combustibil utilizate, aprovizionarea cu materii prime, instalaţiile folosite şi parametrii lor tehnici, randamentul energetic obţinut în urma proceselor industriale de obţinere de energie, conectarea la sistemul energetic naţional, capacitatea de stocare etc. Dacă aceste cerinţe sunt îndeplinite, societatea obţinere un certificat de recunoaştere acordat de autoritatea naţională în domeniu;


- operatorii care produc energie pe baza de biogaz trebuie, la rândul lor, să obţină un certificat care să conţină următoarele informaţii: 1.cantitatea de producţie de energie electrică; natura şi capacitatea de stocare; 3.perioada şi locul de producţie; 4. sursele de energie utilizate. Guvernatorul provinciei în care îşi desfăşoară activitatea operatorul trebuie să monitorizeze provenienţa materiei prime, precum şi cantitatea de gaz metan utilizată în procesul de obţinere de energie;


- operatorii beneficiază de subvenţii de până la 15% din valoarea investiţiei. Aceste sume nu acoperă valoarea instalaţiilor de producere a energiei, ci cheltuielile legate de instalare, punere în funcţiune şi stocare a acesteia. Sumele acordate sunt limitate la un nivel de total de 21 milioane euro/an, din 2008, până în 2011;


- certificatele de recunoaştere se acordă pe principiul „primul venit, primul servit”, în funcţie de sumele disponibile la buget pentru anul respectiv. În anul următor, producătorul de energie electrică trebuie să urmeze o nouă procedură de certificare. 

Planul Naţional de Acţiune (2010)
, pentru energie regenerabilă, adoptat în conformitate cu prevederile Directivei 2009/28/CE şi în conformitate cu decizia Consiliului European din iunie 2009, prevede o cotă ţintă de 34% energie regenerabilă din totalul de energie produs, până în anul 2020.

Atingerea procentului de 34% energie regenerabilă are la bază următoarele obiective:

- reducerea consumului de energie cu 13%, până la valoarea de 1.100 PJ;

- creşterea eficienţei energetice cu 20%, în anul 2010;

- reducerea emisiilor de gaze cu efect de seră în sectoare care nu fac obiectul comercializării emisiilor cu cel puţin 16% până în acelaşi an.
Potrivit Planului se urmăreşte un consum energetic echivalent cu consumul a 29,6 milioane tone echivalent petrol şi reducerea pierderilor cu cel puţin 1 milion tone echivalent-petrol. De asemenea, se are în vedere atingerea următoarelor nivele de consum energetic:

• 22% pentru transport;
• 12% pentru încălzirea şi răcirea imobilelor;
• 5% pentru producerea de energie electrică.

Planul de acţiune propune: 

- 0,669 milioane de tone echivalent petrol (28 PJ) de electricitate (microhidrocentrale, energie eoliană, solară şi biogaz); 

-  0,573 milioane de tone echivalent petrol (24 PJ) de energie termică (energie solară şi biogaz);

- 0,191 milioane de tone echivalent petrol (8 PJ) din biocombustibili.

În cerinţele de proiectare ale locuinţelor, în statele federale nu există valori minime pentru utilizarea surselor regenerabile de energie. Cu toate acestea, codul privind construcţiile prevede o serie de norme de economisire a consumului de energie şi de protecţie termică a clădirilor. Clădirile şi toate părţile sale trebuie să fie proiectate şi construite astfel încât cantitatea de energie necesară să fie limitată. Punctul de pornire este destinat utilizării consumului de energie pentru încălzire, încălzirea apei calde menajere, răcire, ventilaţie şi iluminat. 

La construirea clădirilor noi cu suprafaţă totală mai mare de 1000 m² este necesară implementarea sistemelor alternative de energie. Aceste sisteme alternative sunt următoarele:  

- sisteme descentralizate de alimentare cu energie bazate pe surse regenerabile;

- sisteme combinate de căldură şi energie; 

- utilizarea de sisteme mixte răcire-încălzire;

- utilizarea pompelor de căldură.
Autorizarea solicitantului care doreşte să producă energie regenerabilă este realizată de autoritatea competentă a landului. Pentru certificare, acesta trebuie să îndeplinească anumite standarde de calitate, care sunt stabilite de Institutul austriac de normare, sub forma unor standarde austriece. Cele mai importante standarde austriece pentru utilizarea de surse regenerabile şi producţia de energie din surse regenerabile sunt transpuse în practică de Asociaţia austriacă de gaze şi apă şi Departamentul de inginerie electrică şi energie: evaluarea instalaţiilor de biogaz; sistemele de încălzire a clădirilor;  instalarea sistemelor de încălzire cu apă caldă; normele de inginerie electrică; măsurarea emisiilor de sunet; regimul deşeurilor; amenajarea teritoriului la nivel local şi regional etc.
Măsurile de consolidare constau în scheme de sprijin specifice pentru fiecare locuinţă construită pentru utilizarea de surse regenerabile. Acestea sunt sistematizate în Planul naţional de acţiune pentru energii regenerabile (PNAESR) şi sunt finanţate, în principal, de la bugetul landurilor. Măsurile aplicate în cazul construcţiilor de clădiri operaţionale şi comerciale sunt promovate la nivel federal prin legislaţia de mediu.

Principalele măsuri de finanţare privesc:

- reabilitarea fondului de locuinţe în toate landurile - acordarea de subvenţii, în anumite niveluri, pentru proprietarii de locuinţe;

- aplicarea unui standard minime pentru încălzirea locuinţei - considerat o condiţie pentru obţinerea certificatului verde;

- aplicarea unor sisteme de încălzire în concordanţă cu clima provinciei - are în vedere promovarea în mod eficient a energiilor obţinute din biomasă, sisteme solare, energie fotovoltaică, pompe de căldură şi conectarea la reţelele de încălzire locale şi regionale; 

- garantarea de către stat a obţinerii de credite pentru promovarea activităţilor de obţinere a energiei din surse regenerabile şi acordarea de subvenţii nerambursabile.
Nu în ultimul rând, în strategia energetică a Austriei se recomandă să se mărească producţia minimă a energiilor regenerabile în etape, pentru limitarea drastică a emisiilor de  CO2, utilizarea obligatorie a sistemelor solare de încălzire a apei în clădirile rezidenţiale şi comerciale, fiind analizată şi introducerea încălzirii obligatorii a spaţiilor cu energie solară a clădirilor rezidenţiale. 
Organismele responsabile pentru diseminarea de informaţii privind sursele regenerabile sunt la nivel federal: Ministerul  agriculturii, silviculturii, mediului şi gospodăririi apelor; Ministerul ştiinţei şi cercetării, Ministerul transportului, Ministerul pentru afaceri economice şi cel al muncii, societatea austriacă pentru reglementare în industria de energie electrică şi de gaze naturale (E-Control) şi Agenţia pentru energie (AEA). 
BELGIA

O serie de studii realizate de Biroul pentru planificare federală, printre care „Impactul cerinţelor europene în domeniul energiei şi climei asupra sistemului energetic al Belgiei şi economiei”, având în vedere obiectivele menţionate de Directiva 28/2009, enunţă, pentru anul 2020, o serie de obiective, care sunt urmărite de autorităţile federale şi regionale:

- creşterea energiei produsă din surse regenerabile cu 13%, faţă de producţia realizată în anul 2008;

- creşterea cu 10% a energiei regenerabile utilizate în sectorul transporturi;

- reducerea emisiilor de gaze cu efect de seră cu 15% în sectoarele care nu fac obiectul comercializării emisiilor;
- creşterea cu 13% a vânzării certificatelor prevăzute de Schema europeană pentru comerţul de emisii.
În scopul de a dezvolta sectorul energiei regenerabile, după cum se prevede în obiectivele expuse în document, trebuie eliminate o serie de obstacole:

- reţeaua curentă de energie electrică trebuie să devină rapid o reţea de producţie descentralizată. În acest fel, este necesară consolidarea reţelei în anumite regiuni ale ţării pentru a se permite captarea energiei produsă din surse regenerabile fără a fi necesare lucrări suplimentare şi fără a exista întârzieri de orice fel;

- durata lungă a procedurilor de autorizare pentru distribuirea energiei suplimentare în reţeaua de energie electrică trebuie redusă, pentru acest scop fiind necesară alocarea de resurse suplimentare pentru dezvoltare şi amenajare;

- legislaţia în vigoare şi reglementările tehnice nu sunt suficient de clare şi complete pentru a garanta trimiterea de energie electrică din surse regenerabile, indiferent de nivelul producţiei şi al cererii;

- tariful aplicat pentru transmiterea energiei electrice „verzi” în reţea reprezintă un nou obstacol care creşte costul energiei regenerabile în comparaţie cu costurile energiei obţinute în instalaţiile centralizate (cea mai mare parte neregenerabile);

- fiind obligaţi să finanţeze ei înşişi accesul la reţea, producătorii de energie regenerabilă sunt de facto discriminaţi în comparaţie cu producătorii de energie electrică convenţională;

- există numeroase constrângeri impuse prin măsuri de securitate care împiedică dezvoltarea industriei energetice, în special a celei eoliene (zboruri aviatice, zone militare de control, de risc ridicat, radare);
- activitatea intensă a unor grupuri de lobby care prezintă informaţii eronate privind energia „verde” (de exemplu, activitatea turbinelor eoliene), care are un impact negativ de acceptare socială pe parcursul procesului de autorizare;

- lipsa unor campanii de informare privind avantajele anumitor tipuri de surse de energie (de exemplu, peleţi);

- lipsa unei infrastructuri complexe care să permită încălzirea urbană;

- lipsa cadrului legal pentru explorarea şi exploatarea energiei geotermale, etc.

Valorile energetice prezentate au la bază o serie de estimări care relevă faptul că, în perioada 2010-2015, consumul final de energie va creşte, în medie, cu 0,3%/an, urmând a cunoaşte o stabilizare în perioada 2015-2020.   

Ţinta pentru reducerea gazelor cu efect de seră este de 4.900 Ktone în anul 2020, ceea ce reprezintă o reducere de 12,3% din totalul de energie consumată.
Pentru anul 2020 se estimează un consum de energie brută de 9.230 Ktone, din care, energia regenerabilă reprezentând circa 27%, repartizată astfel: 
- încălzire/răcire - 14,35%;

- electricitate - 28,1%;
- transport - 8,16%.

Cele trei regiuni (flamandă, valonă şi Bruxelles) şi-au implementat politici energetice proprii, ţinând cont de particularităţile specifice fiecărei regiuni.  

La nivel naţional, până în anul 2020, Belgia trebuie să atingă un nivel de consum al energiei electrice din surse neconvenţionale de 23% din totalul de energie consumată, iar producţia de energie obţinută din biocombustibili trebuie să crească cu un nivel de 0,75%/an.
În acest scop, potrivit reglementărilor în vigoare, subvenţia acordată producătorilor de energie este de 15% în regiunea valonă şi de 20% în celelalte două regiuni. Această subvenţie reprezintă acordarea unei sume de 0,05 euro/KWh pentru energia produsă în microhidrocentrale sau prin forţa vântului şi de 0,025 euro/KWh pentru energia produsă din biomasă. 
Principalul element pentru obţinerea de energie electrică neconvenţională este biomasa. Celelalte componente - energie geotermală, solară etc. - nu au o pondere semnificativă în producţia de energie electrică a Belgiei. Cu toate acestea, Planul naţional pentru climă 2002-2012, conţine o serie de linii directoare care trebuie să contribuie la dezvoltarea producţiei de energie obţinută din surse regenerabile de acest tip.

Obţinerea certificatului de performanţă energetică este obligatorie de la 1 ianuarie 2006, fiind necesar pentru toate clădirile noi. Raportorul calculează performanţa energetică a clădirii, inclusiv pe baza datelor menţionate în autorizaţia de construcţie, care este solicitată de proprietar. Certificatul este emis automat, fără taxe, de către sistemul de calcul al Agenţiei pentru energie, care conţine şi baza de date privind performanţele energetice ale clădirilor înregistrate.

Certificatul de performanţă energetică pentru clădirile publice este emis în mod obligatoriu de la data de 1 ianuarie 2009. Obţinerea documentului este necesară pentru certificarea instituţiilor (spitale, şcoli, grădiniţe etc.). 
FRANŢA

În urma consultărilor care au avut loc pentru implementarea programului de mediu „Grenelle”, în perioada 2007-2008, ce a implicat toţi actorii francezi din sectorul energiilor regenerabile, Franţa pus în aplicare o strategie ambiţioasă pentru implementarea de surse regenerabile de energie şi de gestionare a consumului de energie. Strategia are ca scop creşterea anuală de producţie de energie din surse regenerabile cu 20 milioane de tone echivalent petrol, pentru a creşte cota din consumul final de energie la nivelul de 23% până în 2020, producţia totală fiind de cel puţin 32 milioane de tone echivalent petrol. Acest obiectiv a fost stabilit în Legea nr. 967/2009 privind punerea în aplicare a prevederilor programului de mediu. 

Având în vedere caracterul inovator al mecanismelor de flexibilitate, a fost luată în considerare ideea de a crea un cadru legislativ şi de reglementare potrivite pentru importul şi exportul de energie electrică din surse regenerabile. Franţa este pregătită să se angajeze în această sarcină, în special pe baza schimburilor cu celelalte state membre, prin intermediul acţiunilor concertate planificate de către Comisia Europeană, în vederea punerii în aplicare a Directivei 28/2009. 

În plus, autorităţile franceze reafirmă angajamentul lor de a pune în aplicare planurile de captare a energiei solare din zona Mării Mediterane. Modelul economic al acest plan se bazează, în special, pe posibilitatea de a vinde statelor membre ale Uniunii Europene energie electrică produsă din surse regenerabile în state care nu sunt membre UE.
Dintr-o perspectivă socio-economică
, autorităţile franceze apreciază că dezvoltarea producţiei de energie regenerabilă poate însemna crearea a sute de mii de locuri de muncă, în special în zonele mai puţin dezvoltate, crearea unei industrii performante şi reabilitarea tuturor clădirilor construite pe teritoriul ţării. În ceea ce priveşte ocuparea forţei de muncă, realizarea acestui obiectiv implică trei provocări majore:

• apariţia de noi profesii/activităţi;

• transformarea unor locuri de muncă din anumite sectoare de activitate;

• orientarea şi calificarea forţei de muncă în zonele în curs de dezvoltare.
Din punct de vedere geopolitic, politica energetică naţională urmăreşte să reducă emisiile de gaze cu efect de seră, să asigure independenţa energetică a ţării, să creeze o mai mare securitate pentru sectoarele dependente de energie şi să reducă consumul/importul de combustibili fosili.
Nu în ultimul rând, Franţa a ales o dezvoltare accentuată a producţiei de energie regenerabilă, pentru rezolvarea altor probleme majore:

• reducerea poluării aerului, inclusiv reglementarea strictă a utilizării instalaţiilor de producere de energie din biomasă, în ceea ce priveşte emisiile de particule;
• producerea de materie primă pentru producerea de energie din surse regenerabile;

• impactul asupra peisajului şi utilizarea eficientă a terenurilor, prin aplicarea de reglementări stricte pentru amplasarea instalaţiilor eoliene (turbine şi echipament electric) şi a sistemelor fotovoltaice;

• impactul arhitectural, inclusiv adaptarea cerinţelor termice ale clădirilor în funcţie de caracterul lor arhitectural.
Previziunile pentru consumul brut de energie în sectorul transporturilor sunt bazate pe următoarele ipoteze de lucru: 

- reducerea consumului de combustibili fosili în perioada 2010-2020;

- utilizarea din anul 2017 de biocombustibili ligno-celulozici;

- creşterea de 2,5 ori a cantităţii de energie obţinută din surse regenerabile, până în anul 2020 (fără industria aeronautică).
Se urmăreşte utilizarea sporită a biocombustibililor, cu o ţintă de consum 
de energie regenerabilă de 10% până în anul 2020. De asemenea, se are în vedere introducerea în circulaţie de vehicule electrice, circa 450.000 de vehicule până în 2015 şi aproximativ 2 milioane de vehicule electrice în anul 2020. Consumul final de energie electrică pentru acest tip de vehicul este estimată între 1 şi 4 TWh.
Programările multianuale privind producţia de energie termică pentru perioada 2009-2020 prevăd o creştere semnificativă a producţiei de energie termică din surse regenerabile, care este dublată de scăderea consumului datorită măsurilor de la 73,8 Mtone la 60 Mtone. Obiectivele lanţului de producţie de căldură sunt definite în Ordinul ministerial din 15 decembrie 2009 privind energia termică, în care sunt menţionate principalele surse de energie regenerabilă: biomasă (pentru ansamblurile rezidenţiale, comerciale si industriale), pompele de căldură, centralele termice solare şi geotermale, pentru celelalte construcţii.

Sectorul construcţiilor a fost identificat drept principala sursă de economisire a energiei. Legea nr. 967/2009 stabileşte un obiectiv de 38% pentru reducerea consumului de energie în clădirile construite deja, până în anul 2020.
Pentru clădirile publice se urmăreşte o scădere a consumului de energie cu 40% şi reducerea cu cel puţin 50% a emisiilor de gaze cu efect de seră într-o 
perioadă de 8 ani, fapt care impune o mai mare utilizare a energiei regenerabile. Se are în vedere clădirile guvernamentale (cu o suprafaţă desfăşurată de 50 de milioane de metri pătraţi) şi clădirile administraţiei publice (70 milioane de metri pătraţi). În acest sens, toate aceste clădiri trebuie expertizate tehnic până la sfârşitul anului 2010, iar planurile de reabilitare trebuie realizate până în anul 2012. 
Prin lege a fost stabilit un program de reabilitare a locuinţelor, începând cu cei mai mari 800.000 de consumatori de energie. Aceste construcţii vor reveni înainte de anul 2020 la un consum de energie primară mai mic de 150 kWh/an/m². Stimulentele financiare care au început să fie acordate vizează garantarea de stat a unor împrumutului de 12.000 de euro la o rată fixă a dobânzii de 1,9% pentru o perioadă de 15 de ani. Aceste împrumuturi vor fi acordate proprietarilor de imobile încadrate în clasele E, F şi G de eficienţă energetică.
Cerinţele minimale pentru clădirile noi sunt diferite în raport cu tipul şi funcţia construcţiei (locuinţe, clădiri de birouri şcoli) şi acoperă următoarele componente:  

- valorile maxime pentru pierderea de căldură (U) pentru ferestre, uşi, acoperişuri şi podele;

- nivelul mediu de izolare termică; 

- consumul maxim de energie primară pe m² de suprafaţa podelei;

- temperatura maximă de interiorul clădirii, în timpul verii.

Certificarea clădirilor se face printr-un document numit „Diagnostic de performanţă energetică”, care urmăreşte consumul de energie al locuinţei sau construcţiei şi impactul acestui consum asupra nivelului de gaze cu efect de seră.


Consumul de energie poate fi calculat în baza mediei facturilor de energie din ultimii 3 ani. De asemenea, certificatul include recomandări tehnice pentru îmbunătăţirea  performanţei energetice şi reducerea costurilor, astfel că proprietarul locuinţei are posibilitatea de a pune în aplicare cele mai eficiente metode pentru economisirea energiei.
Procedurile de acordare şi certificare a licenţelor pentru instalaţiile producătoare de energie sunt finalizate şi aplicate la nivel naţional de către Ministerul Energiei. Principalele etape privesc:

- obţinerea certificatului de urbanism; 
- notificarea prealabilă pentru orice instalaţie de generare de energie electrică cu o putere mai mare de 4.5 MW;
- avizul de mediu. În funcţie de tipul centralei, se vor efectua studii de impact, evaluarea reglementărilor specifice privind protecţia mediului, evaluarea impactului asupra programului „Natura 2000”, potrivit prevederilor Codului de Mediu (art. L.122-1); 

- avizul minier, în cazul utilizării de ape geotermale. 

Programul naţional energetic cuprinde prevederi pentru alte aspecte precum: reabilitarea şi dezvoltarea liniilor de înaltă tensiune, aplicarea celor mai noi descoperiri în domeniu, crearea de conexiuni energetice interstatale (cum este cea dintre Franţa şi Spania, care va deveni operaţională în anul 2013 sau cea dintre Franţa şi Italia, care intră în funcţiune în anul 2012), dezvoltarea infrastructurii energetice, accesul prioritar la energia din surse regenerabile, dezvoltarea sectoarelor de cercetare în domeniu.
FINLANDA

Politica energetică a Finlandei, care îndeplineşte şi obligaţiile care îi revin în temeiul Directivei privind energia regenerabilă, sunt prezentate în Strategia climatică şi energetică pe termen lung, adoptată de Guvern în noiembrie 2008.

Unul dintre obiectivele strategiei este de a stopa consumul de energie şi de a creşte producţia. Un alt obiectiv este acela de a creşte cota de energie din surse regenerabile la 38% până în 2020, în conformitate cu obligaţia prevăzută de Directiva europeană. 
Resursele naturale din Finlanda fac posibilă creşterea producţiei de energie din surse regenerabile. Cu toate acestea, pentru ca această creştere să se producă, trebuie să fie întărit sprijinul statului în domeniu, trebuie să fie consolidate sistemele de control şi să existe o serie de modificări structurale ale industriei de profil. Se are în vedere creşterea considerabilă a utilizării lemnului, a combustibililor din deşeuri, a pompelor de căldură, biogazului şi energiei eoliene.

În document se afirmă că strategia la care se face referire în documentul de prognoză va conduce la îndeplinirea obiectivelor statuate de guvernul Finlandei, fără a se utiliza mecanismele de cooperare între statele membre UE. Dacă este necesar, Finlanda poate utiliza mecanismelor flexibile, fie în calitate de cumpărător, fie de vânzător, în funcţie de variaţia costului energiei regenerabile în Finlanda şi în alte state membre.
Având în vedere că strategia energetică pe termen lung a ţării a fost adoptată înainte de intrarea în recesiunea economică, industria forestieră a Finlandei, în special, a făcut obiectul unor modificări structurale. Ambii factori au avut un impact considerabil asupra producerii de energie din surse regenerabile în Finlanda, existând o deplasare de la utilizarea lemnului la utilizarea eficientă a produselor silvice (produse forestiere secundare). În 2008, energia generată din aceste produse a reprezentat circa două treimi din energia produsă de Finlanda din surse regenerabile.

Având în vedere noile circumstanţele, Ministerul muncii şi economiei a revăzut sursele de energie regenerabilă care ar putea fi utilizate pentru a compensa deficitul produs în ultimii doi ani, în scopul de a îndeplini cerinţele prevăzute în Directiva europeană. Pentru a se ajunge la estimările iniţiale, este posibil să crească ponderea producţiei de energie din produse lemnoase.

În prezent, peste 20% din energia consumată la nivelul ţării este produsă din bioenergie. Strategia energetică prevede creşterea acestui procent la 31,5% în anul 2010 şi la 38% în 2020. Se prevede, de asemenea, extinderea producerii de energie pe bază de biomasă şi vânt, modificarea sistemului de taxe pentru producerea, comercializarea şi consumul de energie electrică, precum şi generalizarea sistemului de obţinere a certificatelor verzi pentru producătorii de energie.  


Principalele obiective:


- cofinanţarea de către stat a noilor tehnologii de producere a energiei electrice din surse eoliene. Valoarea maximă a subvenţiei este de 40%;


- taxa impusă societăţilor producătoare de electricitate, 0,69 euro/KWh pentru centralele eoliene şi 0,42 euro/MWh pentru celelalte metode, este returnată acelor societăţi care introduc noi tehnologii de obţinere a curentului electric din surse neconvenţionale - energie solară, microhidrocentrale, energie geotermală;


- producerea energiei din turbă este supusă regularizărilor de preţ şi compensărilor potrivit prevederilor legii. Acestea se calculează lunar conform unei formule speciale;

 
- taxele impuse pentru căldură sunt calculate pe baza emisiei de CO2, fiind stabilite la nivelul zero pentru sursele de energie refolosibile;

Strategia pe termen lung privind clima şi energia prevede reducerea emisiilor de CO2 la nivelul stabilit prin Protocolul de la Kyoto. Prin aplicarea programelor stabilite de implementare la scară largă a energiei obţinute din surse neconvenţionale, se obţine o reducere de 4,5-5 milioane tone de bioxid de carbon. 

Factorul care reduce semnificativ dezvoltarea acestui sector este preţul redus al energiei eoliene pe piaţa liberă, comparativ cu costurile ridicate pentru achiziţionarea de tehnologie, şi valoarea compensaţiilor acordate de stat. În perioada 1991-2001, costul mediu de implementarea acestui tip de tehnologie a fost de 1,2 milioane euro/MW. În anul 2001, valoarea a scăzut la 0,9 milioane euro/MW.

În anul 2020 se estimează pot fi produse 56 TWh de energie din combustibili rezultaţi din industria forestieră (reziduuri şi deşeuri de lemn industrial). Estimarea se bazează pe o producţie de circa 13,7 milioane de tone de hârtie şi carton. De asemenea se estimează că în acelaşi an, din surse regenerabile de energie se pot obţine 77 TWh, faţă de 37 TWh în 2005.  Consumul de energie final, în anul 2020, este estimat la 327 TWh
.
Potrivit strategiei, producţia de energie eoliană se ajunge la 6 TWh în anul
2020. În vederea promovării energiei eoliene, există planuri de a introduce pe piaţă tarife diferenţiate în anul 2011, diferenţele dintre preţul ţintă şi preţul pieţei de energie electrică urmând să fie finanţate de la bugetul de stat. Intenţia este de a stabili preţul ţintă pentru producerea de energie electrică eoliană, începând cu valoarea de 83,50 euro/MWh. Cu toate acestea, până la sfârşitul anului 2015 preţul ţintă pentru energia electrică produsă din energie eoliană va fi de 105,30 euro/MWh pe megawatt-ora, tariful diferenţiat fiind plătit pentru o perioadă de maxim 3 ani, pentru energia produsă de centrale noi.

Costurile asumate de stat pentru schema de tarif diferenţiat, pentru o producţie de 6 TWh sunt estimate la aproximativ 23 milioane de euro în 2011 şi de aproximativ 210 milioane de euro în 2020, în cazul în care preţul de piaţă al energiei electrice va fi de 50 euro/MWh.

Centrale eoliene, care nu sunt încadrate în schema de tarifare diferenţiată, primesc o subvenţie fixă de 6,90 euro/MWh.

Pentru construcţia de centrale eoliene vor fi alocate 1,5 milioane euro/an. 
În prezent, potenţialul de obţinere a energiei electrice din deşeuri de lemn nu este pe deplin exploatat. Se estimează că utilizarea de aşchii de lemn pentru producţia de energie în cogenerare va creşte la 13,5 milioane m3. acest lucru fiind echivalent cu obţinerea a cel puţin 28 TWh de combustibil. În 2009, au fost utilizate doar circa 5 milioane de m3 de aşchii de lemn. 
În scopul de a dispune eficient de nivelul energetic al pădurii, se va aplica un pachet de sprijin în trei părţi, care a fost conceput pentru a creşte competitivitatea energiei obţinută din produse lemnoase. Pachetul de sprijin va cuprinde acordarea de subvenţii pentru obţinerea energiei din lemn de mici dimensiuni, un tarif diferenţiat pentru a compensa diferenţa dintre costurile producţia de energie din aşchii de lemn şi cea obţinută din combustibili alternativi, precum şi un tarif diferenţiat pentru centralele de cogenerare mici.

Diferenţa din sistemul de tarifare diferenţiat va fi finanţat de la bugetul de stat. Scala folosită pentru a determina diferenţa de preţ a fost întocmită având la bază preţul de producţie al energiei raportat la tona de emisie de CO2. Astfel, dacă pentru o cantitate de energie produsă cu 10 euro/MWh se produce o tonă de CO2, subvenţia este de 18euro/MWh, iar dacă energia este produsă cu 23 euro/MWh, la o producţie de o tonă de CO2, subvenţia nu se acordă. În anul 2011, valoarea totală a
subvenţiilor este estimată la 27 milioane euro, iar în anul 2020 la aproximativ 22 milioane de euro.Listen

Se intenţionează ca folosirea cărbunelui pentru producerea de electricitate şi energie termică (în prezent, în jur de 15 TWh) să fie redusă la maxim 7-8 TWh, diferenţa fiind produsă din biocombustibili din surse regenerabile. 
Tarifele diferenţiate pentru centralele de cogenerare mici au în vedere eficientizarea producţiei şi consumului de energie, prin înlocuirea cazanelor de căldură cu unităţi mici de cogenerare. În prezent, costul producerii de energie electrică în centrale de cogenerare mici este mai mare decât preţul pieţei pentru energia convenţională, fiind nevoie de sprijin pentru investiţii. 
Preţul ţintă pentru energia electrică produsă pe bază de combustibili din lemn la o centrală care intră sub incidenţa sistemului de tarifare diferenţiată este de 83,50 euro/MWh.

Subvenţia este de 20 euro/MWh şi nu poate depăşi 750.000 euro/an pentru o centrală nouă. Capacitatea centralelor trebuie să fie cuprinsă între 3 şi 20 MW. Prin introducerea tarifului diferenţiat se estimează construcţia a 60 de centrale noi pe bază de combustibil lemnos, care va produce circa 1-1,5 TWh. Costul schemei de tarifare diferenţiată este estimat la aproximativ 3,75 milioane de euro în 2011 şi de aproximativ 34 milioane de euro în anul 2020, dacă preţul de piaţă al energiei electrice va fi de 50 euro/MWh.
Potrivit Strategiei pe termen lung privind clima şi energia, producţia de energie obţinută din hidrocentrale va fi majorată de la 0,5 TWh/an la 14 TWh în anul 2020. Creşterea are la bază sporirea capacităţii centralelor electrice existente şi a puterii microcentralelor hidro. Acest tip de energie va continua să beneficieze de o subvenţie fixă de 4,20 euro/MWh.

De asemenea, utilizarea de biogaz trebuie să crească la 0,7 TWh până în 2020. Pentru producţia de cogenerare obţinută din biogaz se acordă o subvenţie de 50 euro/MWh. Costurile acoperite de stat sunt estimate la aproximativ 2 milioane euro în 2011 şi aproximativ 10 milioane euro în 2020. Energia electrică produsă din biogaz, care nu este încadrată în sistemul de tarifare diferenţiat, va continua să beneficieze de o subvenţie fixă de 4,20 euro/MWh.
GERMANIA

Dezvoltarea energiilor regenerabile este un element-cheie în strategia energetică a Germaniei. Odată cu introducerea şi promovarea de instrumente şi măsuri eficiente, ponderea energiilor regenerabile în consumul total de energie a crescut de cinci ori, de la 2% (17 TWh) în 1990 la aproximativ 10% (93TWh) în 2009
. În anul 1990, 91% din energia electrică din surse regenerabile era produsă de centrale hidroelectrice, iar în 2009 doar 20% era produsă în hidrocentrale, peste 40% provenind din energie eoliană şi 33% din biomasă. 
Noul Plan Naţional de Acţiune prezentat în iulie 2010 a fost realizat în conformitate cu Directiva 2009/28/CE, obiectivul Germaniei fiind de circa 18% energie regenerabilă din totalul de energie consumată, în anul 2020. 
Germania apreciază mecanismele flexibile pentru realizarea obiectivelor de cooperare prevăzute la art. 6-12 din Directivă. Acestea facilitează promovarea energiilor regenerabile în Uniunea Europeană, în conformitate cu potenţialul disponibil, în acelaşi timp menţinând autoritatea statelor membre asupra instrumentelor lor naţionale de sprijin. 

Germania va atinge obiectivul său naţional - cota de 18% de energie din surse regenerabile din consumul final brut de energie -  până în 2020, prin utilizarea potenţialului şi prin măsuri proprii. 
În ultimul deceniu, producţia de energie solară a cunoscut o dezvoltare deosebită, bugetul alocat crescând, de exemplu, de la 39 milioane euro în anul 2006, la 213 milioane euro în anul 2007. De asemenea, dezvoltarea tehnologică a permis accelerarea semnificativă a industriei energetice neconvenţionale, în domeniul biomasei şi biogazului.   

Principiile fundamentale ale industriei energetice având la bază surse regenerabile sunt următoarele:

- acordarea unei subvenţii fixe pentru producătorul care deschide o nouă linie de producţie, introducând o nouă tehnologie;

- scăderea treptată a subvenţiilor pentru introducerea de noi tehnologii;

- neindexarea subvenţiilor cu rata inflaţiei;

- durata plăţilor este de 20 de ani, la care se adaugă anul în care se realizează investiţia;

- scăderea subvenţiilor se realizează în două etape: 


a) prima etapă - „subvenţia mare”, care are aceeaşi valoare pentru o perioadă de 5 ani, în cazul în care sunt introduse noi tehnologii de obţinere a energiei electrice cu ajutorul puterii vânturilor continentale şi de 12 ani, în cazul în care sunt introduse noi tehnologii de obţinere a energiei electrice cu ajutorul vânturilor maritime;

Durata primei etape se stabileşte în funcţie de raportul dintre randamentul instalaţiei noi de obţinere a energiei şi randamentul de referinţă stabilit de lege.


b) a doua etapă - „subvenţia redusă”, care se acordă pentru o perioadă de 15 ani;

 - „regula 60%” - după august 2005, instalaţiile noi care au un randament  mai mic de 60%, faţă de nivelul de referinţă nu primesc subvenţii;

- „regula retehnologizării” - dacă turbinele instalate înainte de 31 decembrie 1995 sunt înlocuite cu noi turbine, care să aibă cel puţin o capacitate de producţie de 3 ori mai mare, durata etapei I de plată a subvenţiei este prelungită cu 33 de luni; 

- „obligaţia de a livra imediat energie”, în termen de 15 minute de la conectarea în sistemul energetic a noilor echipamente, costurile de echilibrare de putere fiind suportate în mod egal de toţi consumatorii de energie electrică.  
Conform estimărilor actuale privind dezvoltarea energiilor regenerabile, în perioada 2010-2020 Germania va depăşi obiectivul de 18% pentru anul 2020 şi va atinge o cotă de 18,7%. Astfel, nu există posibilitatea de a importa energie obţinută din surse regenerabile până în 2020. Excesul de producţie este aşteptat să se realizeze în perioada 2012-2014, cu aproximativ 7.000 Ktone
 şi apoi să scadă la aproximativ 1.400 de Ktone până în 2020. Conform previziunilor, Germania ar putea să transfere surplusul de energie în anul 2020, prin diverse mecanisme de cooperare flexibilă. 
O opţiune pentru realizarea de proiecte comune este crearea de parcuri eoliene. Se urmăreşte crearea a două parcuri eoliene cu o capacitate de 400 MW fiecare, care ar putea produce aproximativ 270 de Ktone/an, aproximativ 0,13% din consumul brut final de energie.
În sectorul energiei electrice, Legea privind energia regenerabilă (EEG) este deosebit de importantă în dezvoltarea producţiei de energie regenerabilă. Acest lucru este valabil şi pentru producerea de energie combinată - încălzire/răcire - bazată pe energii regenerabile. 
Potrivit prevederilor legale, din iulie 2010 se acordă subvenţii pentru producerea de energie cu ajutorul elementelor fotovoltaice, cantitatea de energie de acest tip dublându-se până la o valoare de  3.500 MW. În plus, din ianuarie 2012 vor fi acordate o serie de stimulente pentru utilizatorii privaţi de energie verde. Se are în vedere îmbunătăţirea sistemului de gestionare şi dezvoltare a energiei (conectare la reţea, reconstrucţie şi dezvoltare de reţele, promovarea de tehnologii de stocare).  
În sectorul de încălzire, furnizarea de energie din surse regenerabile de energie din 1990 până în 2009 s-a triplat, de la 32 TWh la aproximativ 115 TWh. Utilizarea de biomasă (obţinută în principal pe bază de lemn) a fost predominantă în toată această perioadă, ponderea ei fiind de 68%. Introducând în această categorie biogazul, biocombustibilii şi deşeurile biogene, ponderea biomasei este de 92%.

În perioada 2004-2007, în special, s-a înregistrat un „boom” în utilizarea  biocombustibililor în sectorul transporturilor, ponderea acestora în consumul total de combustibil crescând de la 1,8% în 2004, la 7,2% în 2007. 
OLANDA

Până în anul 2003, Olanda a avut o mare deschidere pentru piaţa energiei neconvenţionale, care a avut drept rezultat un consum mare de energie produs din surse alternative. Politicile de calitate asupra mediului privind centralele energetice au asigurat un sprijin important pentru producători, prin aplicarea unor tarife avantajoase, cât şi pentru persoanele fizice sau juridice care au introdus în exploatare tehnologie RES, prin acordarea de subvenţii.

Obiectivul Olandei, în spiritul obiectivelor Directivei 2009/28/EC, este ambiţios, ţinta de consum de energie obţinută din surse regenerabile fiind de 14%. Pentru atingerea acestei valori nu este planificat nici un transfer de energe cu vreun stat membru UE.
Potrivit Programului naţional energetic
, consumul de energie primară este de 3,3 EJ (2009), principalele surse fiind gazele naturale (1,5 EJ), petrolul (1,3 EJ) şi cărbunele (0,3 EJ). Energia regenerabilă are o contribuţie de 0,1 EJ din acest total.
Obiectivele Guvernului pentru anul 2020 sunt reducerea cu 30% a emisiilor de CO2, comparativ cu anul 1990, o pondere a energiei regenerabile de 20% şi o reducere a consumului actual de energie cu 2%/an, începând din 2011.
Politica naţională de economisire a energiei reprezintă o parte inseparabilă a întregului pachet de măsuri, după cum sunt definite în proiecţiile de referinţă şi se bazează, în special, pe măsurile adoptate înainte de anul 2009. Potrivit acestor proiecţii, consumul final brut de energie în anul 2020 va fi 52 Mtone (2,2 EJ). Mai mult, datorită reducerii traficului aerian, se estimează că se poate atinge chiar o valoare de 50,5 Mtone (2,1 EJ). 
Din această cantitate, ponderea de energie necesară pentru încălzire/răcire va fi de 8,7%, cea consumată în sectorul transporturi va fi de 10,3%, iar cea necesară în sectoarele energofage, de 37%. 
Principalele măsuri:

- acordarea de subvenţii pentru a facilita utilizarea energiei regenerabile în locuinţe, clădirile municipale şi întreprinderi;

- stabilirea de planuri de utilizare a terenurilor pentru producţia de energie regenerabilă;

- economisirea suplimentară a energiei în clădirile existente, circa 100 PJ în 2020;

- atingerea unui consum energetic pentru imobile în conformitate cu cerinţele legale: un consum de energie standardizat în 2011, cu 25% mai mic decât cel actual; un consum de energie standardizat în 2015, cu 50% mai mic decât cel actual; 

- reducerea emisiilor de CO2 cu 3,5-4,5 Mtone în 2020, comparativ cu anul 1990;

- reducerea altor gaze cu efect de seră cu 4-6 Mtone echivalent CO2 în 2020;
- în domeniul energiei regenerabile: 

▪ obţinerea unei cantităţi de energie de 200 PJ din biomasă;

▪ obţinerea unei cantităţi de energie de 12 PJ din energia eoliană;
▪ obţinerea unei cantităţi de energie de 6,5 PJ din biocombustibili;
- îmbunătăţirea eficienţei energetice cu 2%/an.

Potrivit acordului privind energia şi schimbările climatice dintre guvern şi autorităţile locale se au în vedere următoarele obiective:

- planificarea spaţială: provinciile vor promova cadrul legal pentru integrarea spaţială a proiectelor energetice, cu sprijinul autorităţilor municipale; 

- autorizarea: provinciile vor facilita investiţiile prin acordarea rapidă a licenţelor de construire şi exploatare a instalaţiilor energetice;

- rolul model: legislaţia provinciilor trebuie să reprezinte un model în ceea ce priveşte economisirea energiei şi producerea sau utilizarea durabilă a energiei;

- părţi interesate: provinciile, care sunt părţile interesate de activitatea de producţie sau de transport de energie, pot folosi acest rol pentru a sprijini obiectivele de realizare a energiei verzi; 

- implementarea unui program privind acordul menţionat.

Cerinţe de performanţă energetică pentru clădiri au fost aplicate încă din anul 1995 la construcţia de noi clădiri rezidenţiale şi non-rezidenţiale, precum şi la proiectele de reabilitare. Potrivit legii, consumul de energie standard depinde de funcţia de utilizare, suprafaţa totală de utilizare a clădirii şi pierderea de energie. Cu toate acestea, Olanda nu are în prezent, nici la nivel naţional şi nici la nivel regional, o legislaţie referitoare la certificarea instalaţiilor de producere de energie neconvenţională, care se instalează în clădiri, aplicându-se doar un sistem de certificare voluntară.
În privinţa biogazului, există în prezent mai puţin de 10 instalaţii care alimentează cu gaz de acest tip reţeaua naţională. Proiectele referitoare la producţia de biogaz şi alimentarea cu biogaz în reţeaua de gaz sunt dezvoltate şi puse în aplicare doar de către organizaţii private. Nevoia de extindere a reţelei de gaz depinde într-o anumită măsură de locul în care întreprinderile intenţionează să pună în aplicare proiectul lor. Dacă acest proiect se aplică într-o zonă rurală a unei provincii, cu locuinţe împrăştiate pe o suprafaţă mare, nu există un rezultat spectaculos la nivel naţional. 
În mod similar, se încearcă extinderea producţiei de energie termică din producţia de energie electrică sau de incinerare a deşeurilor, operatorii fiind în căutarea de soluţii pentru a face aceste reţele durabile şi profitabile, de exemplu prin folosirea energiei obţinute din biomasă sau sisteme geotermale.
Prin sistemul de stimulare a producţiei de energie regenerabilă (SDE) se acordă subvenţii pentru producţia de energie electrică din surse regenerabile. SDE a demarat în 2008, cu acordarea de diverse categorii de subvenţii. Sistemul oferă securitate financiară pe termen lung prin acoperirea componentelor neprofitabile ale proiectelor. Aceasta este egală cu preţul mediu de cost pentru energia regenerabilă produsă sau poate fi egală cu suma investiţiei şi a costurilor de exploatare, plus o marjă de profit rezonabilă, în funcţie de cantitatea preconizată de energie care va fi produsă.
Valoarea subvenţiei poate fi maximizată prin acordarea unei subvenţii maxime pe un an calendaristic, reprezentând numărul maxim de MWh ce pot fi obţinuţi de instalaţia respectivă, raportat la preţul de vânzare al energiei produsă. 
SDE este finanţat de la bugetul de stat şi se află în responsabilitatea Ministerului Economiei. În ianuarie 2010, pentru acest scop a fost alocat un buget de 2,1 miliarde euro.

Pe lângă subvenţii, în anumite condiţii se aplică şi un tarif diferenţiat. Pentru această, producătorul trebuie să fi obţinut o subvenţie, preţul energiei produse trebuie să fie mai mic decât preţul mediu al energiei, producţia viitoare trebuie să fie certă. De exemplu, pentru categoria de energie produsă, care este cuprinsă între 0,6 KWp şi 15 KWp, tariful este de 0,474 euro/Wh,  iar preţul diferenţiat este de 0,202 euro/KWh. Pentru categoria de energie cuprinsă între 15 KWp şi 100 KWp, suma de bază este de 0,43 euro/KWh, iar preţul diferenţiat este de 0,053 euro/KWh. 
Tarifele diferenţiate se aplică pentru o perioadă de 12-15 ani.
MAREA BRITANIE

Potrivit prevederilor Directivei europene, Marea Britanie a publicat rezultatele analizelor ce conduc la atingerea valorii ţintă de 15% energie regenerabilă, în anul 2020. Valorile prognozate sunt următoarele:

- 4% în perioada 2011-2012;

- 5,4% în perioada 2013-2014;

- 7,5% în perioada 2015-2016;

- 10,2% în perioada 2017-2018. 
Principiile  politicii energetice sunt următoarele:

-  sprijin financiar pentru energiile regenerabile; 

-  deblocarea barierelor de livrare;

-  dezvoltarea noilor tehnologii;
-  comercializarea unui procent mic de energie regenerabilă;

- acest procent se va asigura prin acorduri bilaterale voluntare între Marea Britanie şi un alt stat;

-  utilizarea mecanismelor flexibile va aduce economii la bugetul ţării;  
- statele membre trebuie să controleze atent orice investiţii în domeniul energetic, care se realizează fără implicarea Marii Britanii.
Din procentul de 15%, se estimează că 30% din cantitatea de energie va fi folosită pentru consumul casnic, 12% pentru producerea de energie termică, iar 10% pentru transport.
Marea Britanie analizează o serie de măsuri de implementare a unui cadru financiar, care asigură pe termen lung un sprijin specific pentru aplicarea tehnologiilor de ultimă generaţie pentru producerea de energie din surse regenerabile. La diferite niveluri, se află în lucru un sistem de plată diferenţiată a energiei electrice, un program de subvenţionare a lucrărilor de întreţinere şi dezvoltare a reţelelor de energie din surse regenerabile, pentru care există tratative cu o serie de bănci, precum uniformizarea sistemului de certificare la nivel naţional. 
Se are în vedere identificarea acelor probleme care afectează în mod direct 
implementarea tehnologiilor de producere a energiei din surse regenerabile, cum ar fi: sistemul de planificare, lanţurile de aprovizionare, conectarea la reţea, utilizarea durabilă a bioenergiei. 

Energia eoliană marină este un domeniu-cheie pentru dezvoltarea industriei de profil. Se caută resurse financiare pentru dezvoltarea reţelelor de electricitate de acest tip, Marea Britanie deţinând poziţia de lider mondial pe acest palier. Se analizează crearea unei reţele de parcuri de energie eoliană marină, fiecare dintre acestea având structuri unice în funcţie de regiunea în care este amplasat. 

În Marea Britanie funcţionează un sistem de acordare a certificatelor verzi pentru producătorii de energie RES.


Politica britanică în domeniu „Renewables Obligation”
, care a intrat în vigoare în anul 2002, asigură sprijinirea sectorului energetic neconvenţional. 


Principalele obiective sunt următoarele:


- implementarea unor tehnologii mai ieftine, care să asigure investiţii constante şi un cost corespunzător pentru consumatori;


- protejarea proiectelor şi investiţiilor realizate până în prezent;


- revizuirea periodică a acestui document pentru a se elimina finanţarea continuă a unor proiecte şi acordarea de subvenţii prea mari pentru o serie de tehnologii care evoluează de la an la an.  

Legea energiei
 a revizuit cadrul legislativ existent, aducând în prim-plan o serie de obiective:


-   introducerea de noi tehnologii pentru obţinerea de energie curată;


-   asigurarea cerinţelor de securitate a infrastructurii energetice;


- protejarea mediului şi implementarea unui sistem de taxe conform schimbărilor produse pe piaţa energiei. 

Astfel, se au în vedere o serie de acţiuni, printre care:

-  protejarea infrastructurii de captare, transport şi stocare a gazelor naturale. Se urmăreşte consolidarea cadrului de reglementare în domeniu, avându-se în vedere investiţiile sectorului privat şi previziunile legate de creşterea necesarului de gaze naturale cu 80% până în anul 2020;

- crearea unui cadru legislativ pentru sprijinirea proiectelor de captare a emisiilor de carbon, precum şi reducerea acestui nivel cu 90% în cazul emisiilor centralelor care funcţionează pe bază de combustibili fosili;  

-  dezvoltarea rapidă a producerii de energie neconvenţională; 

- dezafectarea surselor de energie regenerabilă din largul mării, care funcţionează cu instalaţii de petrol şi gaz;

-  îmbunătăţirea regimului de acordare a licenţelor, ca răspuns la schimbările din mediul comercial şi pentru a permite BERR să îşi îndeplinească mai eficient funcţiile sale de reglementare în domeniu;

- asigurarea măsurilor de decontaminare a centralelor nucleare şi a deşeurilor acestora.


Certificatul verde se acordă pentru fiecare MWh de energie neconvenţională produs. Valoarea lui (1 ROC) este diferită în funcţie de tehnologia folosită şi de nivelul de dezvoltare a acesteia:


- 0,25 ROC pentru energia obţinută din gaze de depozit;


- 0,5 ROC pentru energia obţinută din biomasă;


- 1 ROC pentru energia eoliană, hidrocentrale şi energia obţinută din culturi energetice;


- 2 ROC pentru tehnologii mai scumpe, care privesc energia valurilor şi mareelor (<1GW), tehnologia de conversia avansată a biomasei, celulele fotovoltaice, energia geotermală, precum şi toate tehnologiile de microgenerare (<50kW).


Din ianuarie 2002, producerea de energie neconvenţională a fost eliminată de la plata taxei pe electricitate, care este  stabilită de Climate Change Levy (taxa pe energie pentru consumatorii industriali), introdusă în Legea finanţelor publice (2000), care are valoarea de 4,3 £/MWh.


Din noiembrie 2007, potrivit prevederilor Evaluării strategice de mediu, se acordă subvenţii pentru implementarea noilor tehnologii de obţinere a energiei electrice cu ajutorul forţei valurilor şi mareelor, în valoare totală de 50 milioane de lire sterline.  


De asemenea, Cartea albă a energiei (2007), prevede acordarea de subvenţii de circa 30 milioane lire sterline pentru cercetări în domeniul biomasei utilizate la producerea energiei electrice. 

Se au în vedere implementarea unor proiecte, cum ar fi:

- producerea de boilere pentru biomasă, pentru producerea de energie termică;

- producerea acceleratorului de căldură pe bază de biomasă;

- crearea Centrului de energie pe bază de biomasă;

- finanţarea proiectelor de obţinere a plantelor energetice.
Pentru anul 2020 se estimează următoarele valori pentru energia brută consumată:

- încălzire/răcire - 6120 Ktone;

- electricitate - 10059 Ktone;
- transport - 4250 Ktone.
De asemenea, au fost aprobate o serie de măsuri similare, care se aplică în celelalte state:

- construirea de instalaţii de generare de energie cu o putere mai mare de 50 MW, în Scoţia;

- construirea de instalaţii de generare de energie cu o putere mai mare de 1 MW, care să utilizeze forţa valorilor şi mareelor, în Scoţia şi Ţara Galilor;  

- construirea de reţele de transport de energie de înaltă şi joasă frecvenţă, în Scoţia şi Ţara Galilor.

� http://www.mmediu.ro/protectia_mediului/schimbari_climatice/2_Pachet/directiva%2028_2009_RO.pdf


� http://ec.europa.eu/energy/renewables/transparency_platform/doc/austria_forecast_english.pdf


� http://ec.europa.eu/energy/renewables/transparency_platform/doc/national_renewable_energy_action_plan_austria_en.pdf


� http://ec.europa.eu/energy/renewables/transparency_platform/doc/belgium_forecast_english.pdf


� http://ec.europa.eu/energy/renewables/transparency_platform/doc/france_forecast_english.pdf


� http://ec.europa.eu/energy/renewables/transparency_platform/doc/national_renewable_energy_action_plan_france_fr.pdf


� http://ec.europa.eu/energy/renewables/transparency_platform/doc/finland_forecast_english.pdf


� http://ec.europa.eu/energy/renewables/transparency_platform/doc/national_renewable_energy_action_plan_finland_en.pdf


� http://ec.europa.eu/energy/renewables/transparency_platform/doc/germany_forecast_english.pdf


� http://ec.europa.eu/energy/renewables/transparency_platform/doc/national_renewable_energy_action_plan_germany_en.pdf


� Factor de conversie: 1 PJ= 23.885 ktone sau 1 ktonă = 41.868 TJ


� http://ec.europa.eu/energy/renewables/transparency_platform/doc/netherlands_forecast_english.pdf


� http://ec.europa.eu/energy/renewables/transparency_platform/action_plan_en.htm


� http://ec.europa.eu/energy/renewables/transparency_platform/doc/uk_forecast_english.pdf


� http://www.berr.gov.uk/files/file39497.pdf


� http://services.parliament.uk/bills/2007-08/energy.html

